  Майя Бывальцева Сюмси ёросысь Пӧбья гуртын «Гербер» праздник ортчиз. Вашкала дырысен удмуртъёс Гырон быдтонэз пусйыны огинэ люкаськылзы, бусые потыса, ӝук пӧзьтылӥзы, ю-нянь мед удалтоз шуыса, инмаръёслы вӧсяськылӥзы. Тросаз гуртъёсын Герберез али но пусъё. Элькун инлык та праздник басьтӥз 1992-тӥ арын. Котькуд ар со мукет интыын радъяське. Кылем арын, кылсярысь, куноосты Кез ёросын пумитазы. Вуоно арын… Но таиз сярысь берлогес. Пӧбья гуртэ Удмуртиысь но Росси улосвылъёсысь делегациос вуизы. Куд-огез кӧня ке сю иськемъёсты ортчизы. Соос пӧлын Санкт-Петербургысь, Москваысь, Марий Элысь, Ханты-Манси автоном округысь куноос… Ваньзы соос праздник интые валтӥсь капкаетӥ пыризы, бордысьтызы лек кужымъёсты уллян вылысь гырлые шуккизы. Празднике вуизы Удмуртилэн тӧроез Александр Соловьёв но кивалтэтлэн ёзчиосыз. Соосты нянен но вӧен пумитазы. «Ӟечбуресь, гажано эшъёс, вань сюлмысьтым ӟечкыласько та праздникен. Гебер — удмуртъёслэн яратоно праздниксы, музъем вылын ужасьёслэн праздниксы. Тау Сюмси музъемлы шуныт пумитамез понна», — праздникез усьтӥз Александр Соловьёв. Дыше сямъя, пусйизы тулыс бусы ужъёслы тужгес умой дасяськем ёросъёсты. 3-тӥ интыын Алнаш ёрос, 2-тӥын — Вавож ёрос, 1-тын — Можга ёрос. Собере ӝукез вӧсянлы дыр вуиз. Кияса ёросысь вӧсясьёс (кылем арын соос ӝукез вӧсязы) священной зундэсэз Алнаш ёросысь вӧсясьёслы сётӥзы. Валтӥсь сценаез чебертӥзы кыз, кызьпу но пужым. Делегациослэн кивалтӥсьёссы нимысьтыз висъям интые пичи кызъёсты мерттӥзы. Кӧня ке ар ортчыса, отчын пичи тэль луоз, со та ужрадэз тодэ вайытылоз. Сюмси ёрослэн тӧроез Владимир Семёнов Кылдысинэз но праздникез ортчытыны эрикрадэз Можга ёрослэн тӧроезлы Аркадий Вершининлы сётӥз. «20 ар талэсь азьло Гербер Можга музъем вылын ортчиз ни, со ӵаш зориз — сцнериез но воштоно луиз. Али ик бакелян курисько, вуоно арын но куазь урод луиз ке», — серекъяз Вершинин. Нялтас вераса, вуоно арын элькун Гербер 25-тӥез луоз ни. Нош туннэ шулдыръяськон ӝытозь мыӥз. Чеберлыко киужъёсн адӟытонъёс, пӧртэм площадкаос ужазы. Люкаськемъёс сюлмысьтызы кыраӟазы-эктӥзы, кӧттырмоназы ог-огеныз вераськизы. Ватсаса вералом на, 16-тӥ пӧсьтолэзе «Гербер» праздник ортчоз Москваын. Таяз радэ со «Эрмитаж» садын радъяськоз.   Тегъёс: Лулчеберет Сюмси Удмуртия йӧскалыклулчеберет АлександрСоловьёв Гербер удмуртъёс праздникъёс  